ตลาดหุ้นเอเชียซบเซา หลัง G20 ไม่แสดงจุดยืนต่อต้านการกีดกันทางการค้า
ตลาดหุ้นเอเชียซบเซาเช้านี้ หลัง G20 ไม่แสดงจุดยืนต่อต้านการกีดกันทางการค้า
20 มี.ค. 2560

ผู้สื่อข่าวรายงานว่า ตลาดหุ้นเอเชียทรงตัวในวันนี้ ท่ามกลางบรรยากาศการซื้อขายที่ซบเซา หลังจากกลุ่ม G20 ไม่ได้แสดงจุดยืนเกี่ยวกับการต่อต้านการกีดกันทางการค้าในการประชุมเมื่อวันที่ 17-18 มี.ค. ที่เมืองบาเดน-บาเดน เยอรมนี
โดยดัชนี SSE Composite ตลาดหุ้นจีนเปิดวันนี้ที่ 3,241.11 จุด เพิ่มขึ้น 3.66 จุด, ดัชนี HSI ตลาดหุ้นฮ่องกงเปิดวันนี้ที่ 24,312.57 จุด เพิ่มขึ้น 2.64 จุด, ดัชนี TAIEX ตลาดหุ้นไต้หวันเปิดวันนี้ที่ 9,905.81 จุด ลดลง 2.88 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,160.32 จุด ลดลง 4.26 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,162.21 จุด ลดลง 7.17 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,744.07 จุด ลดลง 1.13 จุด ส่วนตลาดหุ้นญี่ปุ่นปิดทำการวันนี้ เนื่องในวันเริ่มต้นฤดูใบไม้ผลิ
ทั้งนี้ G20 ได้ถอดคำว่า “การต่อต้านการกีดกันทางการค้าทุกรูปแบบ” ออกจากแถลงการณ์ฉบับร่างสุดท้าย ซึ่งอาจจะสะท้อนความคลุมเครือของการค้าโลกในอนาคต โดยในการประชุมปีที่แล้วที่ประเทศจีน ประเทศสมาชิกได้ให้คำมั่นที่จะต่อต้านการกีดกันทางการค้าทุกรูปแบบ แถลงการณ์ในปีนี้ยังไม่ได้ระบุถึงการเปลี่ยนแปลงสภาพภูมิอากาศ หลังจากที่นายโดนัลด์ ทรัมป์ ประธานาธิบดีของสหรัฐ เคยพูดว่าการเปลี่ยนแปลงสภาพภูมิอากาศเป็นเรื่องลวงโลก